Twee vas ná aanval op DuitsersArgieffoto (Foto: Tracey Adams/African News Agency/ANA)ief Goeie samewerking tussen lede van die plaaslike boeregemeenskap, ŉ plaaslike sekuriteitsmaatskappy en die polisie het tot die inhegtenisneming van twee mans gelei ná die beweerde aanval op Duitse toeriste in Bergville, KwaZulu-Natal. Volgens konst. Thenjiswa Ngcobo, polisiewoordvoerder, het die twee toeriste Maandag omstreeks 12:30 in die Oliviershoekpas gaan stap toe hulle deur twee jong mans genader en met stokke aangeval is. Die toeriste is van hul besittings, waaronder selfone en kontant, beroof. Die verdagtes het daarna gevlug. Dit is die tweede aanval op Duitse toeriste in ŉ week se tyd. Twee Duitse toeriste is Saterdag in die vroeë oggendure beroof toe vier mans by hul kamer by ŉ gastehuis in Addo in die Oos-Kaap ingebreek het. ŉ Betroubare bron het aan Maroela Media gesê inligting is Maandagaand ontvang oor waar die verdagtes in die jongste voorval hulself moontlik kan bevind. ŉ Span is deur die plaaslike boeregemeenskap (van Harrismith en die noordelike Drakensberg) en ŉ plaaslike sekuriteitsmaatskappy (Ballid Security) geloods om die verdagtes op te spoor. Volgens die bron het die ondersoekspan Dinsdagoggend die inligting opgevolg en is hulle na ŉ ligging waar een van die verdagtes toe gevang is. Die verdagte het die span in die berge in gevat, waar die selfone en ander gesteelde goedere gevind is. Die verdagte is daarna aan die polisie oorgegee. “Die span het inligting opgevolg wat hulle na die tweede verdagte gelei het, wat toe Dinsdagmiddag in hegtenis geneem is,” sê die bron. Die verdagtes is aan die Bergville-polisie oorgegee, wat die saak ondersoek. Die polisie het meer as ŉ week gelede die soektog na Nick Frischke (22), ŉ Duitste toeris wat vroeër die maand in die Wes-Kaap vermis geraak het, afgeskaal. Frischke word sedert 15 Februarie vermis. Hy is die laaste keer in die nek van die Hangberg (Sentinel) by Karbonkelberg opgemerk toe hy vermoedelik wou gaan stap.